ทุนสำรองทะลัก7วัน4.6หมื่นล. แทรกแซงหนัก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — เงินทุนสำรองระหว่างประเทศพุ่งกระฉุด 1,500 ล้านเหรียญสหรัฐ หรือประมาณ 4.6 หมื่นล้านบาท คาดเป็นผลจาก ธปท.แทรกแซงเงินบาท
ธนาคารแห่งประเทศไทย (ธปท.) รายงานฐานะทุนสำรองระหว่างประเทศล่าสุด ณ วันที่ 17 ก.ย.ปีนี้ อยู่ที่ 1.591 แสนล้านเหรียญสหรัฐ หรือประมาณ 4.9 ล้านล้านบาท เพิ่มขึ้นจากสัปดาห์ก่อนหน้า 1,500 ล้านเหรียญสหรัฐ หรือประมาณ 4.6 หมื่นล้านบาท หากคิดอัตราแลกเปลี่ยนที่ 30.70 บาทต่อเหรียญสหรัฐ ตามอัตราแลกเปลี่ยนเฉลี่ยในปัจจุบัน โดยในสัปดาห์ก่อนหน้าทุนสำรองอยู่ที่ 1.576 แสนล้านเหรียญสหรัฐ หรือประมาณ 4.86 ล้านล้านบาท 
สำหรับฐานะสุทธิสัญญาการซื้อขายเงินตราต่างประเทศล่วงหน้าอยู่ที่ 1.25 หมื่นล้านเหรียญสหรัฐ เพิ่มขึ้น 800 ล้านเหรียญสหรัฐ จากสัปดาห์ก่อนหน้าที่ 1.17 หมื่นล้านเหรียญสหรัฐ 
แหล่งข่าวจากธนาคารพาณิชย์แห่งหนึ่ง เปิดเผยว่า สาเหตุที่สัปดาห์นี้ทุนสำรองเพิ่มขึ้นค่อนข้างมากจากสัปดาห์ก่อน น่าจะเป็นผลมาจากการที่ ธปท.เพิ่มน้ำหนักการเข้าแทรกแซงเงินบาทแข็งค่า ด้วยการซื้อเงินเหรียญสหรัฐจากตลาดเข้าเก็บในทุนสำรองระหว่างประเทศเพิ่มขึ้น จากสัปดาห์ก่อนหน้านี้ที่ถูกวิจารณ์จากตลาดค่อนข้างมากว่าเข้าพยุงเงินบาทน้อยเกินไป และการที่เงินทุนไหลเข้าอย่างหนัก
ทั้งนี้ ฐานเงินหรือปริมาณเงินสดหมุนเวียนในระบบมีจำนวน 1.008 ล้านล้านบาท ลดลง 3.08 หมื่นล้านบาท จากสัปดาห์ก่อนหน้าที่มี 1.039 ล้านล้านบาท โดยปริมาณเงินสดลดลงสวนทางกับภาวะเศรษฐกิจฟื้นตัว
แหล่งข่าวเปิดเผยว่า เงินบาทของไทยยังคงมีแนวโน้มแข็งค่าตามแนวโน้มการอ่อนค่าของเงินเหรียญสหรัฐ ประกอบกับการเกินดุลบัญชีเดินสะพัดและการไหลเข้าของเงินทุนต่างประเทศมายังประเทศไทยยังคงมีอย่างต่อเนื่อง ทำให้ตลาดคาดว่าในช่วงเวลาที่เหลือของปี ธปท.คงจะต้องตรึงดอกเบี้ยไว้ในระดับปัจจุบัน